Rijeka, 8. prosinca 2020.g.

**POZIV NA KONFERENCIJU ZA MEDIJE**

**NAJAVA ZAVRŠNE IZLOŽBE RADOVA SUDIONIKA „MIT LABA“ SUSJEDSTVA TURNIĆ – MLAKA EPK**

**POD NAZIVOM „CENTAR SVEMIRA“**

 **U srijedu, 9. prosinca 2020.g. u 10.00 sati u prostorima INA-e na Mlaci** (Milutina Barača 32, Rijeka) **održat će se konferencija za medije na kojoj će biti najavljena završna izložba radova sudionika MIT Laba, susjedstva Turnić – Mlaka, jednog od 27 susjedstva Europske prijestolnice kulture, pod nazivom „Centar svemira“.**

**Na konferenciji za medije govorit će:**

* **Sonja Šišić**, pročelnica UO za kulturu, sport i tehničku kulturu PGŽ
* **Ivan Šarar**, pročelnik Odjela za kulturu Grada Rijeke
* **Emina Višnić**, rukovoditeljica programa RIJEKE 2020
* **Luka Rodela**, koordinator MIT Laba

**“Centar svemira” naziv je programa susjedstva Turnić – Mlaka EPK, koji će se u petak, 11. prosinca 2020.g. od 12.00 do 18.00 sati predstaviti u Ulici Milutina Barača 32, Rijeka, završnom izložbom radova sudionika MIT Laba**, koji su nastajali kroz 2020. godinu suradnjom brojnih aktera. Direktnu podršku programu, kao partner, dala je **INA** koja je omogućila korištenje iznimnog prostora za razvijanje inovativnih, umjetničkih i znanstvenih ideja te provođenje edukacija.

**MIT** (Mlaka i Turnić) **Lab** **otvoreni je laboratoriji i program eksperimentalnog tipa namijenjen mladima**, kroz koji se na inovativan i interaktivan način objedinjavaju korisna znanja i alati iz područja **inovacija, robotike, analogne fotografije, radio-amaterizma i različitih drugih tema**.
U programu sudjeluju **In klub inovatori Rijeka**, **Srednja škola za elektrotehniku i računalstvo**, **Elektroindustrijska i obrtnička škola Rijeka**, **Savez udruga Molekula**, **Radio klub Kvarner Rijeka** **i brojni drugi pojedinci**, a MIT Lab bit će predstavljen kao novi riječki umjetničko-znanstveni dnevni boravak Rijeke i susjedstva Turnić-Mlaka, **izložbom radova sudionika sljedećih majstorskih klasa**:

***Dizajn i (d)okolica*** - izložbaserije grafika pomoću kojih su sudionici savladavali osnove dizajna te osmišljavali vlastite projekte;

***Turnić we have a problem – škola radio valova*** - uz demonstraciju ostvarivanja radiomaterske veze te ostvarivanja veze preko satelita, posjetitelji će moći razgledati radioamatersku opremu i razgovarati o svrsishodnosti radio-amaterizma u doba Covid-19 pandemijskih okolnosti;

***Bionički oblici – radionica pneumo-robotike*** -izložba nekoliko interaktivnih ručno upravljanih pneumatskih skulptura koje su nastale po uzoru na "bio-logične" meke robote;

***S.o.U.N.d ili kako nastaje zvukopis?*** - u sklopu prezentacije sudionici će demonstrirati Sample pack za izradu beatova napravljenih od zvukova Ulice Milutina Barača, gdje će posjetitelji na midi kontroleru moći isprobati izradu beatova;

***AFFK*** - Analogni foto film klub izlaže radove koji su nastali u procesu stjecanja vještina rada s analognim fotoaparatom i ostalim elementima rada u tamnoj komori;

***Rijeka budućnosti*** - riječki su srednjoškolci s članovima riječkog IN kluba aktivno radili na novim idejama i rješenjima koja su se paralelno izlagala na međunarodnoj izložbi inovacija INOVA mladi 2020. u Zagrebu.

Unaprijed zahvaljujem na dolasku.

Lena Stojiljković, Odnosi s medijima, Rijeka 2020

lena.stojiljkovic@rijeka2020.eu; Mob: +385 91 612 63 42